নিজস্ব প্রতিবেদন : কিচেন চিমনি সংস্থার দুই কর্মীকে বাড়িতে ডেকে খুনের চেষ্টার অভিযোগ উঠল মালকিনের বিরুদ্ধে। প্রথমে ঠান্ডা পানীয়ে বিষ। তারপর কুকুর লেলিয়ে দেওয়া। অভিযোগ, ঠান্ডা মাথায় খুনের ছক কষেন মধুমন্তী সাহা নামে অভিযুক্ত ওই মহিলা। শিউরে ওঠার মতো এই ঘটনাটি ঘটেছে কলকাতার নিউ আলিপুরে। অভিযুক্ত মধুমন্তী সাহাকে গ্রেফতার করেছে পুলিসক। গুরুতর অসুস্থ অবস্থায় হাসপাতালে চিকিত্সাধীন চিমনি সংস্থার এক কর্মী। নিউ আলিপুরের ই-ব্লকের বাসিন্দা মধুমন্তী সাহা। জানা গেছে, ২৭ জুলাই একটি বহুজাতিক সংস্থার থেকে একটি চিমনি কেনেন তিনি। দাম মেটান চেকে। কিন্তু সেই চেকটি বাউন্স করে। এরপরই সংস্থার তরফে গৃহকত্রী মধুমন্তী সাহার সঙ্গে যোগাযোগ করা হয়। মধুমন্তী সাহা জানান, নগদে দাম মেটাবেন তিনি। সেইমতো শুক্রবার মধুমন্তী সাহার বাড়িতে যান অমিত চক্রবর্তী ও সোমনাথ মণ্ডল নামে ওই চিমনি সংস্থার ২ কর্মী। নিউ আলিপুরের ই-ব্লকের বাড়িতে পৌঁছনোর পর অমিত চক্রবর্তী ও সোমনাথ মণ্ডলকে ঘরের মধ্যে ডেকে নেন মধুমন্তী সাহা। এরপর দুজনকেই ঠান্ডা পানীয় খেতে দেন তিনি। অভিযোগ, ওই পানীয়ের মধ্যে বিষ মেশানো ছিল। পানীয় খাওয়ার পরই অচৈতন্য হয়ে পড়েন অমিত চক্রবর্তী। সেইসময় সোমনাথ মণ্ডল অফিসে ফোন করে ঘটনার কথা জানানোর চেষ্টা করলে, তাঁর ফোনটি কেড়ে নেন গৃহকত্রী। অভিযোগ, এরপরই পোষ্য কুকুর লেলিয়ে দেন মধুমন্তী সাহা। কোনওরকমে সেখান থেকে পালিয়ে নিউ আলিপুর থানার দ্বারস্থ হন সোমনাথ মণ্ডল। খবর পেয়ে মধুমন্তী সাহার বাড়ি থেকে অচৈতন্য অবস্থায় অমিত চক্রবর্তীকে উদ্ধার করে পুলিস। তাঁকে নিউ আলিপুর হাসপাতালে ভর্তি করা হয়েছে। বর্তমানে সেখানেই চিকিত্সাধীন রয়েছেন তিনি। অন্যদিকে গ্রেফতার করা হয়েছে অভিযুক্ত মধুমন্তী সাহাকে। যদিও সমস্ত অভিযোগ খারিজ করেছে ধৃতের মেয়ে। ধৃত মধূমন্তী সাহার মেয়ের দাবি, কুকুর লেলিয়ে দেওয়ার কোনও ঘটনা ঘটেনি। চিমনি সংস্থার কর্মী বেরিয়ে যাওয়ার সময় পোষা কুকুরগুলো বেরিয়ে যায়। বিষ মেশানোর কোনও ঘটনা ঘটেনি বলেও দাবি করেছে অভিযুক্তের মেয়ে। এদিকে টাকা নিয়ে নয়ছয়ের ঘটনা যে প্রথম নয়, সেকথা বলছেন বহু দোকানদার। এদিন সকাল থেকেই নিউ আলিপুরের ফ্ল্যাটের বাইরে পাওনাদারদের ভিড়। অভিযোগ, পুরনো আসবাব দেবেন, এই বলে টাকা নিয়েছিলেন মধুমন্তী সাহা। কিন্তু টাকা নিলেও এখনও আসবাব দেননি অভিযুক্ত মহিলা।